《咏落叶》
明代·周复俊

朔风厉修坰，三浦气方肃。
叆叆山崩云，耿耿叶辞木。
鸑鸑下萍川，槭槭翻萝屋。
飘飖任回环，零乱鲜羁束。
莫以九秋凋，惋彼三春缛。
萧条紫烟岑，超忽丹林麓。
于兹欲何言，岁暮偃修躅。

作者简介：（1496—1574）苏州府昆山人，字子吁，号木泾。嘉靖十一年进士。授工部主事，历四川、云南左右布政使，官至南京太仆寺卿。弱冠与王同祖、顾梦圭并称“昆山三俊”。居官贞介，里居闭门谢客。有《东吴名贤记》、《泾林集》、《全蜀艺文志》、《玉峰诗纂》。